MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

I gcomhréir le hAirteagal 25a(2) den Chód Víosaí, ba cheart don Choimisiún measúnú a dhéanamh go tráthrialta ar chomhar na dtríú tíortha maidir le hathligean isteach agus tuarascáil a dhéanamh don Chomhairle ar a laghad uair amháin sa bhliain.

Ar bhonn an mheasúnaithe thuasluaite, agus aird á tabhairt ar na céimeanna arna nglacadh ag an gCoimisiún chun feabhas a chur ar leibhéal comhair an tríú tír lena mbaineann i réimse an athligean isteach agus ar chaidreamh foriomlán an Aontais leis an tríú tír sin, féadfaidh an Coimisiún a mheas nach bhfuil an tríú tír sin ag comhoibriú go hiomchuí agus gur gá gníomhaíocht a dhéanamh dá bhrí sin. Más amhlaidh atá, cuirfidh an Coimisiún togra faoi bhráid na Comhairle, i gcomhréir le hAirteagal 25a(5), pointe (a), den Chód Víosaí, le haghaidh cinneadh cur chun feidhme lena gcuirfear ar fionraí cur i bhfeidhm forálacha áirithe den Chód Víosaí maidir le náisiúnaigh an tríú tír sin. Leanfaidh an Coimisiún i gcónaí lena iarrachtaí feabhas a chur ar an gcomhar leis an tríú tír lena mbaineann.

• Cás na Seineagáile

Tá an comhar leis an tSeineagáil maidir le hathligean isteach na náisiúnach dá cuid atá ag fanacht go neamhdhleathach ar chríoch an Aontais fós neamh‑iomchuí, rud a chruthaítear leis an ráta fillte (an líon cinntí um fhilleadh a fhorfheidhmítear i gcoibhneas leis an líon cinntí um fhilleadh a eisítear), ráta atá ar na rátaí is ísle ar domhan, agus é tite go 3,2 % in 2020 ó 7,3 % in 2019 tráth a bhí an líon daoine ar ordaíodh dóibh filleadh fós ard (8 485 dhuine in 2020). Cé gurbh 8 % an ráta fillte in 2021, tá sé tuairiscithe chuig an gCoimisiún ag na Ballstáit go bhfuil an comhar maidir leis an tsainaithint agus le heisiúint na ndoiciméad imithe go mór i ndonas agus go bhfuil laghdú leanúnach tagtha ar an ráta eisiúna (an líon doiciméad taistil a eisíonn an tríú tír i gcoibhneas leis an líon iarrataí ar athligean isteach a chuireann na Ballstáit faoina bráid).

Tá an comhar idir na Ballstáit agus an tSeineagáil neamh‑chothrom, sa chás inarb ann dó in aon chor. Tá dúshláin leanúnacha roimh fhormhór na mBallstát agus iad ag iarraidh idirphlé dáiríre a chur ar siúl leis an tSeineagáil maidir leis an athligean isteach.

Faoi chuimsiú na measúnuithe leanúnacha a dhéanann an Coimisiún ar bhonn sonraí iontaofa arna soláthar ag na Ballstáit, an phlé i meithleacha ábhartha na Comhairle agus cruinnithe de ghrúpaí saineolaithe, mar aon leis na measúnuithe a dhéanann institiúidí, comhlachtaí, oifigí agus gníomhaireachtaí de chuid an Aontais, thuairiscigh Ballstáit faoi roinnt constaicí atá ag teacht salach ar gach céim de phróiseas an athligean isteach agus an fhillte, ó shainaithint náisiúnach den tSeineagáil go dtí eisiúint na ndoiciméad taistil agus eagrú na n‑oibríochtaí um fhilleadh. Bíonn an próiseas sainaitheanta an‑liopasta mar gheall ar na freagraí malltriallacha, nó an easpa freagra, ó údaráis na Seineagáile ar iarrataí na mBallstát ar shainaithint agus ar iarrataí breise ad hoc, agus is annamh a eisítear doiciméid taistil mar thoradh air. Tá fadhbanna ag baint freisin le heisiúint na ndoiciméad taistil do dhaoine ar deimhníodh go raibh an náisiúntacht Sheineagálach acu. In 2022 ní dhearnadh aon fhilleadh ar eitilt chairtfhostaithe agus b’fhíoriseal an líon fillteacha a rinneadh idir mí Eanáir agus lár mhí Mheán Fómhair 2022 i gcomparáid le tríú tíortha eile a mbaineann líon cásanna comhchosúil leo.

Ó bhí 2015 ann, níor éirigh le hiarrachtaí an Aontais bonn foirmiúil a chur leis an gcomhar ar leibhéal an Aontais, d’ainneoin roinnt teagmhálacha polaitiúla agus teicniúla ar leibhéal ard. Chuir an tAontas in iúl go soiléir don tSeineagáil, ar an leibhéal polaitiúil agus ar an leibhéal teicniúil agus le linn mhisean comhpháirteach na gCoimisinéirí chuig an tSeineagáil faoi cheannasaíocht Uachtarán an Choimisiúin i mí Feabhra 2022 agus le linn mhisean teicniúil sheirbhísí an Choimisiúin i mí an Mheithimh 2022, gur gá feabhas a chur ar an gcomhar maidir le hathligean isteach na náisiúnach den tír nach bhfuil ceart acu fanacht san Aontas. Go dtí seo, áfach, ní bhfuarthas an toradh a rabhthas ag súil leis ó na hiarrachtaí sin.

Ar bhonn an mhéid a luaitear thuas, ar bhonn na heaspa feabhais ainneoin na gcéimeanna a ghlac an Coimisiún go dtí seo ar an leibhéal polaitiúil (misean comhpháirteach na gCoimisinéirí go dtí an tSeineagáil faoi cheannasaíocht Uachtarán an Choimisiúin i mí Feabhra 2022) agus ar an leibhéal teicniúil (misean teicniúil sheirbhísí an Choimisiúin i mí an Mheithimh 2022) chun feabhas a chur ar an gcomhar maidir leis an athligean isteach, agus ar bhonn chaidreamh foriomláin an Aontais leis an tSeineagáil, meastar nach iomchuí comhar na Seineagáile leis an Aontas i réimse an athligean isteach agus gur gá gníomhaíocht a dhéanamh.

• Caidreamh foriomlán an Aontais leis an tSeineagáil

Is príomhthír chomhpháirtíochta í an tSeineagáil san Aifric Thiar óir is daonlathas cobhsaí í i réigiún luaineach agus ról lárnach aici ó thaobh na slándála agus na himirce de araon. Bhíothas toilteanach dul i mbun comhair leis an Aontas chun smuigleáil na n‑imirceach a chomhrac agus chun aghaidh a thabhairt ar an líon mór daoine a imíonn ón tSeineagáil go dtí na hOileáin Chanáracha (i mí Mheán Fómhair 2022, ba iad náisiúnaigh na Seineagáile an dara náisiúntacht ba mhó a bhí ag dul ar imirce go neamhrialta go dtí na hOileáin Chanáracha). Is í an tSeineagáil atá i mbun Chathaoirleacht an Aontais Afracaigh faoi láthair.

Tá EUR 222 mhilliún sa chlár ilbhliantúil táscach le haghaidh na Seineagáile 2021-2023.

Síníodh comhaontú comhpháirtíochta maidir le hiascaigh inbhuanaithe leis an Aontas in 2019.

Ós ball de Chomhphobal Eacnamaíoch Stáit na hAfraice Thiar - ECOWAS í an tSeineagáil, is páirtí í sa CCE (comhaontú comhpháirtíochta eacnamaíche) leis an Aontas. Is páirtí í i gComhaontú Cotonou, ina ndearbhaítear, mar a dhearbhaítear sa chomhaontú nua atá caibidlithe ag an Aontas le tíortha Cotonou agus a bheidh le cur ina ionad go gairid, gealltanas gach stáit glacadh le filleadh agus athligean isteach aon duine dá chuid náisiúnach nach bhfuil an ceart acu fanacht ar chríoch Bhallstáit.